stanford-oval/wikipedia huggingface dataset:
פינק פלויד
ביקורת פוליטית וחברתית

מעורבותו הפוליטית והאג'נדה החברתית של רוג'ר ווטרס, באה לידי ביטוי בשיריה של הלהקה לאורך השנים, בהיותו כותב השירים המוביל שלה מרגע עזיבתו של סיד בארט ועד עזיבתו שלו בשנת 1985. היבטים אלו של ביקורת פוליטית וחברתית משתלבים בעיסוק הגובר של הלהקה, בעיקר ווטרס, בנבכי נפש האדם ובדרך התנהלותו בעולם.
האלבום "הצד האפל של הירח" שיצא בשנת 1973, מורכב מ-2 חלקים שכל אחד מהם משקף שלבים שונים בחייו של האדם ומבטא את החוויה האנושית בכללותה. בין היתר, דן האלבום בהיבטים הפילוסופים והגשמיים של חיי השגרה העלולים להוביל לאדם לחיים שאינם מספקים (בחלקו הראשון) ולמצב של שגעון (בעיקר חלקו השני).
בשיר "Have a Cigar" שיצא במסגרת האלבום "Wish You Were Here" בשנת 1975 יוצא ווטרס בביקורת כנגד הצביעות והחמדנות, לטענתו, שקיימת בתעשיית המוזיקה וכנגד הדינמיקה המעוותות שבין חברת התקליטים שלא מתעניינת באמת בלהקה אלא רק בתוצר הכספי שהיא מספקת לה. סוגיה נוספת שחוזרת בשיריה של הלהקה היא ההתמודדות עם אבדן. דוגמה לכך ניתן לראות באלבום "Obscured by Clouds" שיצא בשנת 1971 ואשר עוסק, בין היתר, באבדן רוח הנעורים אשר אפיינית לתהליך ההזדקנות. דוגמה נוספת לעיסוק בסוגיה זו ניתן למצוא באלבום "החומה" משנת 1979, העוסק בהתמודדותה של הדמות הראשית "פינק", הגדלה ללא אביה אותו לא הכירה ואשר נהרג במהלך מלחמת העולם השנייה.
"החומה" מכילה לא מעט רעיונות מהפכניים על הצדדים המושחתים והשפלים של תעשיית המוזיקה העולמית, יוצאת כנגד תרבות השפע והבזבוז של המערב, על הקשר שבין פופולריות לבין ניצולה לרעה בידי מנהלים ציניים ותאבי ממון, כנגד האלימות המשטרתית, טיפשותה ואטימותה של מערכת החינוך, הטיפול הגרוע של המדינות השונות בסוגיית הסמים הקלים והקשים. באופן כללי יותר, טוען ווטרס כי החברה המודרנית אדישה למצוקותיו של הפרט ונכנעת לכל הנוצץ, הריקני, ההמוני והכוחני – בין אם הוא מגולם בקונצרט רוק באצטדיון גדול, במשחק כדורגל או בעימות המזעזע והאלים ביותר שיצר האדם לטענתו – מלחמות.
בשנת 1977, הוציאה הלהקה את האלבום "Animals", אשר מבוסס בחלקו על ספרו של ג'ורג' אורוול- "חוות החיות". האלבום יוצא בביקורת אנטי קפיטליסטית דרך סיפור המסגרת של מרד חיות החווה באדונם (בני האדם), כשלאחריו הן משתלטות עליו. בעקבות כך עולים החזירים (הנחשבים בסיפור לחכמים שבחיות) לשלטון והופכים במהרה לדומים לבני האדם, בכך שהם מעבידים את שאר החיות. האלבום, המחולק ל-6 חלקים, עוסק בעיקרו בכלבים (בשיר "Dogs") אשר מתרפסים בפני הכבשים על מנת לשפר את מעמדם, ואשר מסמלים אנשי עסקים אשר מנסים בכל מחיר לעלות בסולם המעמד החברתי, החזירים (בשיר "Pigs) השליטים, אשר מייצגים את הפוליטיקאים המושחתים והכבשים (בשיר "Sheep"), המייצגים עדר חסר מחשבה עצמאית הנוהר אחרי בעל העוצמה הפוליטית והכלכלית ואשר מנוצל על ידם.
השפעה והוקרה

פינק פלויד נחשבת לאחת מהלהקות המצליחות והמשפיעות בתולדות מוזיקת הרוק. לאורך שנות פעילותה, מכרה הלהקה מעל ל-250 מיליון אלבומים, כאשר 75 מיליון מתוכם נמכרו בארצות הברית. ברשימת המיליונרים של מגזין ה"סאנדיי טיימס" האנגלי שפורסם בשנת 2013, הגיע ווטרס למקום ה-12 עם שווי מוערך של 150 מיליון ליש"ט, גילמור הגיע למקום ה-27 עם שווי מוערך של 85 מיליון ואילו מייסון מוקם במקום ה-27 עם שווי של 50 מיליון.
בשנת 1996, נכנסה הלהקה ל"היכל התהילה של הרוק אנד רול". בטקס נכחו גילמור, רייט ומייסון ואילו ווטרס נעדר מהאירוע. במהלך הערב ביצעו גילמור ורייט את השיר "Wish You Were Here".
באוקטובר 2004 נבחרה הלהקה על ידי המגזין הבריטי "Q" כלהקה הגדולה ביותר בכל הזמנים, בהתבסס על נתוני מכירות אלבומים והופעות. באותה שנה, דורגה הלהקה במקום ה-8 ברשימת "להקות הרוק הטובות בהיסטוריה" של אתר "MSNBC". בשנת 2010. בסקר שערך מגזין "הרולינג סטון" באותה שנה דורגה הלהקה במקום ה-51 ברשימת "האמנים הגדולים של כל הזמנים".
לאורך שנות פעילותה זכתה הלהקה וצוות ההפקה שלה במגוון פרסים. בשנת 1981, זכה המפיק המוזיקלי ג'יימס גאטרי בפרס גראמי על עבודתו על האלבום "החומה". בשנת 1983, זכה ווטרס בפרס "השיר המקורי לפסקול סרט" במסגרת טקס פרסי "האקדמיה הבריטית לאומנויות הקולנוע והטלוויזיה" על השיר "Another Brick in the Wall" מהסרט "החומה". בשנת 1995, זכתה הלהקה בפרס גראמי בקטגוריית "ההופעה האינסטרומנטלית על שירם "Marooned" מאלבומם "The Division Bell", שיצא באותה שנה. בשנת 2008, הוענק ללהקה "פרס פולר למוזיקה", על תרומתה למוזיקה הפופולרית, אותו העניק מלך שוודיה קרל השישה עשר.
ללהקה הייתה השפעה על מוזיקאים רבים, בהם דייוויד בואי שראה בסיד בארט מודל לחיקוי, דה אדג', גיטריסט להקת "U2", שטען כי החליט לקנות את פדל ההשהיה הראשון לגיטרה שלו, לאחר ששמע את אקורדי הגיטרה הפותחים את השיר "Dogs". בין האמנים הנוספים שציינו את פינק פלויד כמודל לחיקוי והשראה, ניתן למצוא את "קווין", "רדיוהד", "הסמאשינג פאמפקינס" ועוד.
דיסקוגרפיה

The Piper at the Gates of Dawn (1967)
A Saucerful of Secrets (1968)
Music from the Film More (1969)
Ummagumma (1969)
Atom Heart Mother (1970)
Meddle (1971)
Obscured by Clouds (1972)
The Dark Side of the Moon (1973)
Wish You Were Here (1975)
Animals (1977)
The Wall (1979)
The Final Cut (1983)
A Momentary Lapse of Reason (1987)
The Division Bell (1994)
The Endless River (2014)
לקריאה נוספת > עברית

ארי קטורזה (עורך), פינק פלויד: להפיל את החומה, תל אביב: רסלינג, 2014
לקריאה נוספת > אנגלית

Mark Blake, Comfortably Numb: The Inside Story of Pink Floyd, Da Capo Press, 2008
Glenn Povey, Echoes: The Complete History of Pink Floyd. Mind Head Publishing, 2008
Toby Manning, The Rough Guide to Pink Floyd (First ed.), Rough Guides, 2006
Nick Mason, Inside Out: A Personal History of Pink Floyd, Phoenix, 2005
John Harris, The Dark Side of the Moon, Da Capo, 2005
Nicholas Schaffner, Saucerful of Secrets, Sidgwick & Jackson, 1991
עוצמת הרכות

עוצמת הרכות (באנגלית: Holistic Pulsing) היא שיטת ריפוי אלטרנטיבי פסאודו-מדעית שפותחה בידי הישראלית טובי בראונינג. מרכזים המטפלים בשיטה זו קיימים במספר מדינות, בהן הולנד, אוסטרליה וניו זילנד. הספר "עוצמת הרכות" (The Power of Softness), שכתבה מבראונינג, תורגם להונגרית ולפולנית.
מאחורי שיטת הטיפול עומדת גישה השמה במרכז את השמחה כטיפול בבעיות רגשיות ופיזיות, באופן העומד, לדברי בראונינג, בניגוד להדגשת הכאב והטראומות בשיטות טיפול אחרות. המטפלים בשיטה מדגישים גם את השימוש ברכות ובגישה לא-כוחנית ביחסי אנוש.
שיטת הטיפול מבוססת על שיחה עם המטופל, על מגע גופני ועל נענוע עדין של חלקים שונים בגוף במהירות של 160-120 פעימות בדקה (קצב פעימות לב של עובר). לפי עקרונות השיטה, הנענוע החוזר יוצר תחושת ביטחון, הגנה וחמימות, רכות והנאה, ותחושות אלה, המלוות את הטיפול כולו, מאפשרות ריפוי פנימי עמוק.
מפתחת השיטה והעוסקים בה טוענים כי היא יעילה למגוון בעיות פיזיות ונפשיות, כשבין השאר נטען שניתן לטפל בשיטה זו בלחצים נפשיים, טראומות, כאבי שלד ושרירים, סוכרת 2, אסתמה, בעיות הורמונליות, הפרעות אכילה, התמכרויות, בעיות קשב וריכוז ועוד, אולם אין ראיות מדעיות לטענות השיטה.
מפתחת השיטה

את השיטה פיתחה טובי בראונינג, ד"ר לאוסטאופתיה ונטורופתיה והתמחות בתרפיית קרניוסקרל. ב-1990 כתבה את ספרה העוסק בתחום עוצמת הרכות באנגלית, הספר תורגם לעברית לאחר מכן. בשנת 1999 הקימה בראונינג בית ספר לשיטה בישראל.
ב-2003 כתבה בראונינג את ספרה "איך הפכה האישה לגבר" ובשנת 2015 כתבה את ספרה השלישי 'שיעורים חיים'.
לקריאה נוספת

טובי בראונינג, עוצמת הרכות, הוצאת מודן, 2011
טובי בראונינג, איך הפכה האישה לגבר – על הפחד מהשומן, הפחד מהנשי והתמוטטות החברה, הוצאת ליאור שרף-הפצות, 2003
טובי בראונינג, שיעורים חיים
אוצ'ה ג'ומבו

| --- | --- |

 לידה:  28 בדצמבר 1979 (בת 45) Abiriba, ניגריה 
 שם לידה:  Uche Jombo Rodriguez 
 מדינה:  ניגריה 
 תקופת הפעילות:  מ-1999 
 עיסוק:  שחקנית, תסריטאית, במאית ומפיקת קולנוע
 מקום לימודים:  אוניברסיטת קאלבאר  Federal University of Technology Minna 
 צאצאים:  מת'יו 
 פרסים והוקרה:  פרסי מיטב נוליווד  NAFCA  פסטיבל הסרטים הבינלאומי אפריקה  פרסי הבידור City People  פרסי הקולנוע של אקדמיית גולדן אייקונס 
 פרופיל ב-IMDb
 
אוצ'ה ג'ומבו רודריגז (באנגלית: Uche Jombo Rodriguez; נולדה ב-28 בדצמבר 1979) היא שחקנית, תסריטאית ומפיקת קולנוע ניגרית.
ביוגרפיה

ג'ומבו נולדה באביריבה, מדינת אביה, שבניגריה. יש לה תואר במתמטיקה ובסטטיסטיקה מאוניברסיטת קלאבאר, ותואר במדעי המחשב מהאוניברסיטה הפדרלית לטכנולוגיה במינה.
קריירה

ג'ומבו התחילה דרכה בתעשיית הקולנוע הניגרית ב-1999, כששיחקה בסרט Visa to hell. בתור תסריטאית, היא כתבה וכתבה בשיתוף מספר סרטים, ביניהם: The Celebrity, Games Men Play, Girls in the Hood & A Time to Love.  ג'ומבו אז פנתה גם להפקת סרטים, כגון Nollywood Hustlers, Holding Hope וכן Damage, אשר מתמודד עם נושא אלימות במשפחה.
ג'ומבו היא שגרירת מותג עבור Globacom.
פילמוגרפיה

| שנה | סרט | תפקיד | הערות |
| --- | --- | --- | --- |
| 1999 | Visa to hell |  |  |
| 2000 | Girls Hostel |  | עם מרי אורנטה |
| 2002 | Fire Love |  | עם דזמונד אליוט |
| 2004 | Scout |  | עם אלכס לופז |
| 2005 | Endless Lies | Becky | עם דזמונד אליוט |
| 2005 | Darkest Night |  | עם ג'נביב נאג'י, ריצ'רד מופה דאמיג'ו ודזמונד אליוט |
| 2005 | Black Bra |  |  |
| 2006 | Secret Fantasy |  | עם איני אדו |
| 2006 | Price of Fame |  | אם מייק אזורואוניה ואיני אדו |
| 2006 | My Sister My Love | Hope | עם דזמונד אליוט |
| 2006 | Love Wins | Ege | עם דזמונד אליוט |
| 2006 | Co-operate Runs |  | עם זאק אורג'י |
| 2007 | World of Commotion |  | עם זאק אורג'י ומייק אזורואוניה |
| 2007 | Rush Hour |  |  |
| 2007 | Price of Peace |  | עם צ'יומה צ'וקווקה וג'ים אייקה |
| 2007 | Most Wanted Bachelor |  | עם איני אדו ומייק אזורואוניה |
| 2007 | Keep My Will |  | עם ג'נביב נאג'י ומייק אזורואוניה |
| 2007 | House of Doom |  | עם זאק אוזרי ומייק אזורואוניה |
| 2007 | Greatest Harvest |  | עם פיטר אדוצ'י |
| 2007 | Final Hour |  | עם טונטו דיקה |
| 2008 | Feel My Pain |  | עם מייק אזורואוניה |
| 2008 | Beyonce & Rihanna | Nichole | with Omotola Jalade-Ekeinde, Nadia Buari & Jim Iyke |
| 2009 | Love Games |  | עם ג'קי אפיה ואיני אדו |
| 2009 | Entanglement |  | עם דזמונד אליוט, מרסי ג'ונסון, ואומוני אובולי |
| 2009 | Silent Scandals | Muky | עם ג'נביב נאג'י ומג'יד מישל |
| 2010 | Home in Exile |  | עם דזמונד אליוט |
| 2010 | Holding Hope | Hope | עם דזמונד אליוט ונדיה בוארי |
| 2011 | Kiss and Tell | Mimi | עם דזמונד אליוט ונסה איקפה-אטים |
| 2011 | Damage |  | עם טונטו דיקה |
| 2012 | Mrs Somebody | Desperado |  |
| 2012 | "Misplaced" | Debra | עם ואן ויקר |
| 2013 | After The Proposal | Mary | עם פיישנס אוזוקוור ואנתוני מונג'ארו |
| 2016 | Wives on strike |  | עם אומוני אובולי |
| 2017 | Banana Island Ghost |  | עם צ'ינגול |
פרסים

| שנה | פרס | קטגוריה | מועמד | תוצאה |
| --- | --- | --- | --- | --- |
| 2008 | AfroHollywood Awards -UK | השחקנית הטובה ביותר |  | זכייה |
| 2008 | פרסי האקדמיה האפריקאית לקולנוע | Best Supporting Actress | Keep My Will | מועמדות |
| 2010 | פרסי מיטב נוליווד | Best Supporting Actress | Silent Scandals | זכייה |
| 2010 | פרסי הבידור City People | השחקנית הטובה ביותר |  | זכייה |
| 2010 | Abia State Awards | פרס הוקרה | ג'ומבו | זכייה |
| 2010 | Life Changers Awards-UK | אישיות השנה בנוליווד | ג'ומבו | זכייה |
| 2010 | 5 Continents Awards -NewYork | פרס הוקרה לפילנתרופיה | ג'ומבו | זכייה |
| 2011 | ELOY awards | השחקנית הטובה ביותר | Damage | זכייה |
| 2011 | פרסי מיטב נוליווד | השחקנית הטובה ביותר | Damage | מועמדות |
| 2011 | פרסי מיטב נוליווד | התסריט הטוב ביותר | Damage | מועמדות |
| 2011 | פרסי מיטב נוליווד | הנשיקה הטובה ביותר, עם קאלו איקאגוו | Damage | מועמדות |
| 2012 | Nafca | השחקנית הטובה ביותר | Damage | זכייה |
| 2012 | Nafca | הסרט הטוב ביותר | Damage | זכייה |
| 2012 | פרסי הקולנוע של אקדמיית גולדן אייקונס 2012 | פרס הקהל לשחקנית הטובה ביותר | ג'ומבו | מועמדות |
| 2012 | פרסי האקדמיה האפריקאית לקולנוע | השחקנית הטובה ביותר | Damage | מועמדות |
| 2013 | Africa International Film Festival | השחקנית הטובה ביותר | Lies Men Tell | זכייה |
| 2013 | פרסי מיטב נוליווד | השחקנית הטובה ביותר - אנגלית | Mrs Somebody | מועמדות |
| 2014 | ELOY Awards | מפיקת השנה | — | מועמדות |
| 2014 | פרסי הקולנוע של אקדמיית גולדן אייקונס 2014 | Best On Screen (with Patience Ozokwor) | After The Proposal | מועמדות |
| 2014 | פרסי הקולנוע של אקדמיית גולדן אייקונס 2014 | פרס הקהל לשחקנית הטובה ביותר | Herself | מועמדות |
| 2014 | פרסי הקהל לקולנוע "אפריקה מג'יק" 2014 | הסרט הטוב ביותר - קומדיה | Lies Man Tell | מועמדות |
| 2014 | פרסי האקדמיה האפריקאית לקולנוע | השחקנית הטובה ביותר | Lagos Cougars | מועמדות |
| 2015 | פרסי הקולנוע של אקדמיית גולדן אייקונס 2015 | השחקנית הטובה ביותר | oge's sister | מועמדות |
| 2015 | פרסי הקולנוע של אקדמיית גולדן אייקונס 2015 | פרס הקהל לשחקנית הטובה ביותר | ג'ומבו | זכייה |
הערות שוליים

↑  "Glo Ambassadors - Uche Jombo". Lagos, Nigeria: Globacom Limited. אורכב מ-המקור ב-26 בספטמבר 2011. {{cite web}}:  (עזרה)
↑  Adeniran, Yemisi (10 בספטמבר 2011). "I found acting boring -Uche Jombo". National Mirror. Lagos, Nigeria: Global Media Mirror Limited. {{cite news}}:  (עזרה)
↑  Olatunji, Samuel (26 ביוני 2011). "Nollywood's 'A' list stars". Daily Sun. Lagos, Nigeria. אורכב מ-המקור ב-2011-08-20. נבדק ב-2018-10-19. {{cite news}}:  (עזרה)
↑  "Silent Scandals hits movie shelves soon". Vintage Press Limited. אורכב מ-המקור ב-26 ביולי 2011. {{cite web}}:  (עזרה)
↑  "Uche Jombo Storms Cinemas With Damage". AllAfrica.com. 28 ביולי 2011. {{cite news}}:  (עזרה)
↑  "Watch the Trailer for "Wives On Strike" starring Uche Jombo, Omoni Oboli, Ufuoma McDermott & More". BellaNaija.
↑  "Banana Island Ghost Full Cast". Uzomedia.(הקישור אינו פעיל)
↑  "Uche Jombo wins Best Actress at NAFCA - Vanguard News". 21 בספטמבר 2012. {{cite web}}:  (עזרה)
↑  "Desmond Elliot, Uche Jombo win big at AFRIFF - The Nation Nigeria". 18 בנובמבר 2013. {{cite web}}:  (עזרה)
↑  "Seyi Shay, Toke Makinwa, Mo'Cheddah, DJ Cuppy, Others Nominated". Pulse Nigeria. Chinedu Adiele.
אודי דוידי

| --- | --- |

אודי דוידי (יח"צ)
 לידה:  25 באפריל 1975 (בן 49) תל אביב, ישראל
 מוקד פעילות:  ישראל 
 תקופת הפעילות:  מ-2004
 עיסוק:  זמר יוצר, כותב, מלחין ומעבד
 סוגה:  מוזיקה יהודית מקורית, רוק
 שפה מועדפת:  עברית 
 כלי נגינה:  גיטרה, תופים, מפוחית
 חברת תקליטים:  דברי שיר
 האתר של אודי דוידי
 חברים
 רועי גולן- קלידים   יוסל'ה אשל - גיטרות, בוזוקי   שלומי רשלבך - תופים   רונן צווייג- גיטרה בס   הראל דוידי- גיטרה אקוסטית
 
דוידי באירוע סיום הדף היומי בבנייני האומה 2020
אודי (אהוד) דוידי (נולד בי"ד באייר ה'תשל"ה, 25 באפריל 1975) הוא זמר ישראלי המשתייך לסוגת המוזיקה היהודית המקורית.
דוידי הוציא את אלבום הבכורה שלו, "דבר אליו" בשנת 2004. בשנת 2006 הוציא את אלבומו השני, "חוזר אליך", והפך בעקבותיו לאחד הזמרים הפופולריים בסוגת המוזיקה היהודית המקורית. בשנת 2008 יצא אלבומו השלישי, "לכל זמן", שהמשיך בסגנון דומה לשל קודמיו.
אלבומו הרביעי, "רוחות טובות", יצא בשנת 2009 ופרץ את דרכו של דוידי לציבור הכללי: השיר "מביטה בחלון" הושמע באופן תדיר ברשת ג' ובגלגלצ והיה מועמד בשניהם לתגלית השנה. בשנת 2011 יצא אלבומו החמישי של דוידי, "בן אהוב", ונכלל בו דואט עם שלומי שבת. אלבומו השישי 'מחכה לשקט' יצא בשנת 2014. את האלבום הפיק דוידי עם גלעד שמואלי, מפיקו של עידן רייכל. האלבום זכה בתואר 'אלבום השנה' במצעד nrg, מקור ראשון, גלי ישראל ודברי שיר. האלבום דובר רבות בעיקר בשל החלפת ההפקה שליוותה את דוידי שנים רבות, ושינוי מסוים של הסגנון למוזיקה שקטה יותר, עם עיבודים אתניים.
בשנת 2015 הוציא את אלבומו השביעי אורות גבוהים עם הסינגלים שקדמו לו: "עוד מעט אתה בא" שיצא בזמן חטיפתם של שלשת הנערים בתקווה לשובם, "ראו באורי" ו"ישמח חתני".
בשנת 2018 השתתף בתוכנית המציאות התיעודית "6 אבות" ששודרה ברשת 13.
לקראת יום השנה לפטירתו של הרב מרדכי אליהו, השתתף דוידי בסרט שהפיקו ערוץ "אורות - טלוויזיה יהודית", הסרט נקרא: "אודי דוידי צועד בשבילי הרב אליהו". בסרט ראיין דוידי אנשים שהיו קרובים לרב, אשתו, דוד חטואל, הרב מנחם בורשטיין, השר יעקב נאמן ועוד. שיר הנושא של הסרט היה "לפיד בוער", מתוך אלבומו "בן אהוב". את השיר הקדיש דוידי לרב אליהו.
בשנת 2012 החל לכתוב טור שבועי קבוע במגזין מוצש, ופרש לאחר כשנתיים.
ביוגרפיה

אודי דוידי נולד ב-25 באפריל 1975 בתל אביב וגדל בקדומים. כבר בגיל צעיר נמשך למוזיקה וגילה כישרון בתיפוף. הוא למד בישיבת נחלים, וכשהיה בן 15 הכיר את לילך, אשתו לעתיד, בסניף בני עקיבא קריית ארבע. לאחר סיום לימודיו התיכוניים למד במכינה קדם צבאית "עטרת כהנים" ולאחר שנה התגייס לסיירת מטכ"ל.
קריירה > התחלה וכניסה למיינסטרים הדתי > "דבר אליו" - אלבום ראשון

הדיסק הראשון שהוציא בשנת 2004 נקרא "דבר אליו" ובו 11 שירי רוק קצביים מקוריים. שיריו עוסקים ביחסים שבין בני האדם לאלוהים. בין שיריו ניתן למצוא פסוקים מהתנ"ך או קטעי תפילה, כגון בשיר "מה נאמר לפניך" שהוא חלק מהווידוי בתפילת יום הכיפורים.
בביקורת על האלבום באתר nrg, מאת דודו כהן, נכתב כי ""דבר אליו", האלבום, נפתח מעולה עם שיר הנושא, שכולו הלל לשיחות האינדיבידואל עם בוראו. ללא ספק, זהו הקטע המצטיין מכל האלבום כולו". למרות המחמאות, כהן הוסיף גם ביקורת על האלבום באומרו כי "ל"דבר אליו" יש בעיה שצצה פה ושם: הבנאליה. דוידי אמנם הולך עם האמת שלו ולא מנסה להתחנף לטעם הקהל, אבל לטעמי יש כאן הגזמה קלה. חסרים כאן קטעים נוספים דוגמת "דבר אליו", כאלה שיכולים להתחבב מהאזנה ראשונה, מהסוג הסוחף ובעל האנרגיה רבת המשקל." בסיכום ביקורתו כתב כהן כי "מדובר באלבום איכותי, מוקפד ועשוי היטב, על פי כל הסטנדרטים. באלבומו הבא יהיה טוב אם הוא ינסה ללכת קצת יותר אל הקהל שאינו בהכרח חובש כיפה (כמו כותב שורות אלה), יגוון את הטקסטים גם בשירי חול, וכמובן - הכי חשוב - יחדד מעט את השפיץ". האלבום נמכר בלמעלה מ-20,000 עותקים, והפך לאלבום זהב.
קריירה > התחלה וכניסה למיינסטרים הדתי > "חוזר אליך" - אלבום שני

אלבומו השני, "חוזר אליך", הופק על ידי חברת "הינדיק הפקות" ויצא בסוף שנת 2006. באלבום 12 רצועות, העוסקות בנושאים שונים הקשורים לאמונה. בביקורת באתר ynet, זכה דוידי לתשבחות על כך ששיריו, בשונה משיריהם של רוב האמנים הדתיים, לא מתעסקים רק בנושאים דתיים אלא גם עם המציאות. כך לדוגמה, באלבום יש שיר בשם "התנערי" שנכתב לאחר ההתנתקות ובהשראתה. בנוסף, באלבום יש שיר זיכרון לאביחי לוי, נער מבית חגי שנרצח על ידי מחבל פלסטיני בשנת 2004, בטרמפיאדה מתחת ליישוב בית חג"י. דוידי הנציח את זכרו בשיר קצבי מקורי, לפי בקשת אביו. השיר "איזה טוב ה'" מהאלבום הפך ללהיט בציבור הדתי לאומי זמן קצר לאחר יציאתו והפך את לכוכב בסצנת המוזיקה היהודית המקורית. גם אלבום זה נמכר בלמעלה מ-20,000 עותקים והפך לאלבום זהב.
בביקורת על האלבום באתר ynet, מאת יואב פרידמן, נכתב כי "כמו הדיסק הקודם, גם הפעם הפתיחה מרשימה. השיר הראשון, "לך אלִי", הוא הקטע החזק ביותר בדיסק, המבוסס על טקסט מהמקורות. אמנם לא מדובר באיזושהי יצירה פורצת דרך מבחינה מוזיקלית, אבל השיר בהחלט טוב, עם התאמה מושלמת בין לחן לטקסט". עם זאת, בעקבות הרף הגבוה שהציב השיר הראשון, פרידמן התאכזב מהמשכו של האלבום ואמר כי "אם שאר הדיסק היה עומד ברף שמציב שיר הפתיחה, היה לנו ביד דיסק מצוין. אבל הגרף של המשך הדיסק נראה כמו צג של בדיקת א.ק.ג של חולה לב בשיבא. חוסר האחידות ברמת השירים כמעט מרגיז, אחרי שיר טוב פתאום מגיע אחד שנופל ממנו לבירא עמיקתא, ואחר כך שוב מטפסים". בנוסף, פרידמן התאכזב מסדר השירים באלבום: "גם סדר השירים מקשה על ההאזנה, והקפיצות בין הסגנונות הן לא פחות מצורמות. האזנה לדיסק נשמעת כאילו מישהו לחץ על "שאפל" (נגינה אקראית של הרצועות). אין ספק שידו של מפיק מוזיקלי מוצלח הייתה יכולה לתת לאלבום קצת יותר חדות, שהייתה מקפיצה אותו למעלה". פרידמן סיכם את הביקורת באומרו "בסך הכל, מדובר באחת ההפקות היותר מקצועיות במוזיקה היהודית המקורית, כפי שהיא משום מה נקראת, והניחוש הסביר הוא שהדיסק הבא של דוידי יהיה עוד טוב יותר".
קריירה > התחלה וכניסה למיינסטרים הדתי > "לכל זמן" - אלבום שלישי

בתחילת שנת 2008, כשנה לאחר צאת אלבומו הקודם, הוציא דוידי את אלבומו השלישי "לכל זמן". באלבום 11 שירים, חלקם קצביים וחלקם שקטים. השיר השלישי באלבום הוא 'תחשוב טוב, יהיה טוב', שהפך ללהיט עוד בטרם יצא האלבום. גם באלבום זה נכתב שיר זיכרון, לזכרו של עוז ישראל בן מאיר, שנרצח בפיגוע בצומת גוש עציון בשנת 2005. בנוסף, גם באלבום זה בחר דוידי לשלב טקסטים מהמקורות היהודיים ואמרות של רבי נחמן מברסלב. דוידי נימק את הבחירה באומרו "אין ספק שהשמחה שרבי נחמן נתן לנו משפיעה על המוזיקה, ומכניסה מוטיב משמעותי". הוא הוסיף כי "אולי גם ממנו הצלחתי ללמוד ששמחה צריכה לבוא כמו שהיא, גם אם זה יהיה בגיטרות חשמליות ולא בקלרינטים (כך במקור)".
כתב ynet, אודי גפן, נכח בהופעה הראשונה של דוידי לאחר השקתו של האלבום השלישי. בביקורתו, גפן ציין את התפתחותו של דוידי מאלבומו הראשון לאלבומו השלישי: "אין ספק שהזמר מחוות הצאן במעון התפתח מבחינה מקצועית, ויש סיבה להצלחה המטאורית שלו". בנוסף, הוא טען כי דוידי סלל דרך חדשה בקרב אמני המוזיקה היהודית: "הצוהר החדש שמוביל דוידי במוזיקה היהודית, ושהבחנתי בו באותו הערב, הוא חוסר ההתפשרות המקצועי שהוצג. האכסניה הייתה מכובדת, הסאונד מוקפד, האנרגיות רוקיסטיות ומשובחות. דוידי הקפיד לשתף את הקהל ולא שכח גם דאחקות קטנות על עצמו... הכל היה תפור מתחילת האירוע ועד סופו". גפן סיכם את הביקורת באומרו "המעבר החד שדוידי עשה בשלוש שנים, מזמר מעט חסר ביטחון ופחות זורם עם הקהל, לפרפורמר מהשורה הראשונה הפתיע אותי, אבל גרם לי ליהנות מכל רגע. תיהנו".
כתב האתר nrg רועי שרון, ציין כי "בדיסק השלישי משוטט דוידי בין סגנונות שונים. שירי חתונה מקפיצים, שירים שקטים ואפילו שיר אחד מז'אנר הרגאיי. חלק מהטקסטים מתוך המקורות, חלק על פי תורתו של רבי נחמן מברסלב וחלק מקוריים".
מספר חודשים לאחר צאת האלבום, הוא נמכר בלמעלה מ-20,000 עותקים, והיה, גם הוא כמו קודמיו, לאלבום זהב.
קריירה > פריצה לפלייליסט של גלגלצ > "רוחות טובות" - אלבום רביעי

בשנת ה'תשס"ט (2009) השתתף במחזמר הקומי "הרשל'ה בחלם" המיועד לציבור הדתי, ושר בו את השיר "הרשל'ה".
באותה שנה, בל"ג בעומר, הוציא את הדיסק הרביעי שלו "רוחות טובות", שחודש לאחר יציאתו זכה בתואר אלבום זהב. האלבום, לראשונה בקריירה של דוידי, הגיע בצורה משמעותית גם לציבור החילוני. השיר "מנעי קולך" נכנס לפלייליסט בגלגלצ, הגיע לראש המצעדים ברשת ג' ובגלגלצ והיה מועמד לתגלית השנה של רשת ג וגלגלצ. לשיר גם הופק וידאו קליפ בבימויה של שמחה לב. האלבום מכר 12,000 עותקים תוך ארבעה ימים מאז יצא, ותוך חודש מכר 20,000 עותקים והוא זכה לתואר אלבום זהב.
בכתבה באתר ynet על המופע של דוידי לכבוד זכייתו באלבום זהב ציין האתר כי "אודי דוידי הפך השנה לתופעה חוצת מגזרים בזכות הלהיטים "מביטה בחלון" ו"אם אין אני". "רוחות טובות", אלבומו הרביעי של הזמר הדתי-לאומי שיצא לפני חצי שנה, הגיע למעמד זהב לאחר שנמכר ב-20 אלף עותקים - נתונים לא רעים לאלבום שחציו בארמית". במהלך המופע הקדיש דוידי את השיר "מביטה בחלון" לאביבה שליט, אמו של גלעד שליט. בכתבה צוינה גם התקדמותו האישית של דוידי: "כשהחל דוידי את דרכו לפני כחמש שנים, הוא התחבא מאחורי מערכת התופים. עכשיו, נראה שהוא מרגיש בנוח במרכז הבמה".
קריירה > פריצה לפלייליסט של גלגלצ > "בן אהוב" - אלבום חמישי

בערב יום ירושלים ה'תשע"א (2011) יצא אלבומו החמישי "בן אהוב".
"בן אהוב", הסינגל הראשון מהאלבום, יצא ב-21 בפברואר 2011 ותוך זמן קצר הפך לשיר המושמע ביותר בכלל תחנות הרדיו בישראל.
הסינגל השלישי מהאלבום, "כיוון אחר", יצא ב-23 מאי 2011 וכלל דואט עם שלומי שבת. בריאיון לאתר ynet סיפר דוידי איך נוצר הסינגל: "באחת מההופעות בהן הופעתי על אותה במה עם שלומי, אמרתי לו שיש לי שיר שאני חייב להשמיע לו. שלומי לא התבלבל יותר מידי, והגיע אלי הביתה, למעון. ישבנו באווירה הכפרית, כשהכבשים פועות מסביב. השמעתי לו את השיר, ומיד הבנו שיש בינינו חיבור גדול". דוידי הסביר את בחירתו בשבת שישיר איתו בכך ש"לשיר הזה הרגשתי שאני חייב אדם עם נשמה, כי אי אפשר ליצור חיבור אמיתי בין שני אנשים שונים, כשלא מפעילים קודם את הנשמה, וזה שלומי". הכתבת, לירון נגלר-כהן, ציינה כי "בשירו החדש ממשיך דוידי את הקו המיינסטרימי היהודי - סימן ההיכר שלו - המדבר לכלל המגזרים, בשפה אמונית. "כיוון אחר", שאותו כתב (כמו מרבית שיריו) עם רעייתו לילך, מדבר אודות השסע החברתי וזווית הראייה המבחינה בין שנאת חינם לאהבת חינם".
שיר הנושא של האלבום, "בן אהוב" תואר בעטיפת הסינגל כ""בן אהוב", הסינגל הראשון מדבר על קשר בין אב ובן. האבא הוא תמיד דמות רוחנית לבן. בין אם זה אלוקים ובין עם זה קשר דם. עליות וירידות מציפות את הקשר הזה, אבל המיוחד בקשר הזה הוא, שהבן תמיד נשאר בן אהוב..." (ההדגשה במקור).
במאי 2012 הוציא דוידי סינגל בשם "עכשיו שתיקה: זמן לומר תודה", לכבוד מכירת 100,000 עותקים מאלבומיו.
בשנת 2012 החל לכתוב טור שבועי קבוע במגזין מוצש, ובמהלך שנת 2013, כאשר החל לעבוד על ההפקה של אלבומו השישי, פרש.
חמשת אלבומיו זכו למעמד של "אלבום זהב", לאחר שכל אחד מהם נמכר ביותר מ-20,000 עותקים, ובסך הכל, נכון למאי 2012, מכר כ-100,000 עותקים מאלבומיו.